Twee landdrosklerke vas wat spookeise indienFoto bloot ter illustrasie. (Argieffoto) Twee klerke verbonde aan die departement van justisie is beboet nadat hulle skuldig gepleit het op aanklagte van diefstal. Patricia Nobantu Xaki (58) en Victoria Noyolo (54) het in die Mthatha-handelshof in die Oos-Kaap skuldig gepleit op die aanklagte teen hulle, terwyl nóg ŉ beskuldigde, Kholosa Qupha (57), die aanklagte teen haar ontken. Volgens kapt. Yolisa Mgolodela, woordvoerder van die Valke, het die departement ŉ klagte ingedien oor die bedrieglike bedrywighede van klerke by die Mthatha-landdroshof. Die klerke het onderhoudslêers vir fiktiewe mense geskep en onderhoud ten bedrae van R700 000 aan hulself oorbetaal. “Ná ŉ deeglike ondersoek is drie klerke van die departement in April vanjaar in hegtenis geneem. Xaki, Noyolo en Qupha het dieselfde dag in die hof verskyn waar hulle op waarskuwing vrygelaat is,” het Mgolodela gesê. Hoewel die saak by verskeie geleenthede uitgestel is, het Xaki en Noyolo verlede week skuld beken. Hulle is dieselfde dag nog gevonnis. Xaki is ŉ boete van R6 000 of drie maande tronkstraf opgelê. Sy is ŉ verdere vyf jaar tronkstraf opgelê wat opgeskort is op voorwaarde dat sy nie in hierdie tyd aan dieselfde misdryf skuldig bevind word nie. Noyolo is ŉ boete van R15 000 of ses maande tronkstraf opgelê en ook ŉ bykomende vyf jaar tronkstraf opgelê wat opgeskort is. Qupha, wat onskuldig op die aanklagte gepleit het, sal op 30 November weer in die hof verskyn.